Kryptovalutaen startet som en spøk – nå er den verdt 16 milliarder

Dogecoin ble laget for å gjøre narr av oppstyret rundt kryptovalutaer. Siden romjulen har markedsverdien doblet seg fra 1 til 2 milliarder dollar.

KRYPTOHUND: Denne hunden har blitt maskoten og nærmest logoen til kryptovalutaen dogecoin som nå er verdt 13 milliarder kroner, ifølge Coinmarketcap. Vis mer byoutline Foto: Carlo Allegri Reuters

Publisert: Publisert: 8. januar 2018 08:24

Dogecoin noterte seg for sin hittil siste milepæl da den søndag passerte 2 milliarder dollar i markedsverdi, knappe to uker etter at den passerte 1 milliard dollar 1. juledag, skriver CNBC.

Den siste måneden har prisen på én dogecoin steget med svimlende 400 prosent.

Det kan gi mer vann på møllen til dem som har påpekt at markedet for kryptovalutaer er overopphetet.

Spøk



Da valutaen så dagens lys 2013, var den nemlig ment som en parodi på en populær internettmem som forestilte en hund av rasen shiba inu.

Les også Denne kryptovalutaen har vokst 4.582 prosent på to måneder

Med slagordet «the internett currency», internettvalutaen, pekte den nese til øvrige kryptovalutaer som bitcoin og ethereum.

Den voldsomme prisveksten den siste måneden har skapt bekymring hos Jackson Palmer, én av grunnleggerne bak dogecoin.

– Det faktum at de fleste samtaler i media og mellom brukere fokuserer på investeringspotensialet, er bekymringsfullt, da det trekker oppmerksomhet vekk fra den underliggende teknologien og målene denne bevegelsen var basert på, uttalte han til nettstedet Coindesk tidligere denne måneden.

– Jeg har stor tro på at utviklingsteamet i Dogecoin Core kan holde programvaren sikker og stabil, men jeg mener det sier mye om kryptvalutamarkedet at en valuta med en hund på som ikke har blitt oppdatert på to år, har en markedsverdi på over én milliard dollar.

Palmer forlot selv utviklingsteamet i 2015.

Under kan du lese hele Palmers svar til Coindesk på hvorfor han mener kryptovalutamarkedet gir grunn til bekymring.

Billig kryptovaluta



Dogecoins verdiøkning den siste tiden er et ledd i et større bilde der investorer kjøper kryptovaluta som ansees som billig i forhold til bitcoin og ethereum.

Kryptovalutaer som Tron, Stellar og Cardano har skutt i været, og steget flere tusen prosent.

Den norske blokkjedeeksperten Jon Ramvi i Blockchangers mener psykologien spiller en stor rolle når folk investerer i kryptovaluta de nettopp har hørt om.

– Folk som investerer i kryptovaluta i dag ønsker samme reise som de som investerte tidlig i bitcoin. Derfor er valutaene med en sterk merkevare veldig populære, sier han og understreker:

– Det er mye psykologi i dette, sier Ramvi.



Her kan du lese mer om Digital valuta Bitcoin